হিরণ্ময়ী দেবী

**হিরণ্ময়ী দেবী** ( বিবাহের পূর্বে হিরণ্ময়ী ঘোষাল) (১৮৭০ - ১৩ জুলাই ১৯২৫) ছিলেন ঊনবিংশ শতকের শেষভাগের এবং বিশিষ্ট শতকের প্রথম ভাগের বাংলার মহিলা কবি ও সমাজ সংস্কারক। সরলা দেবী চৌধুরানীর জ্যেষ্ঠা ভগিনী। 

## জন্ম ও প্রারম্ভিক জীবন
হিরণ্ময়ী ঘোষালের জন্ম ব্রিটিশ ভারতের কলকাতায়। পিতা জানকীনাথ ঘোষাল ছিলেন বিশিষ্ট রাজনীতিবিদ এবং মাতা স্বর্ণকুমারী দেবী ছিলেন বাংলার প্রথম মহিলা ঔপন্যাসিক ও রবীন্দ্রনাথের অগ্রজা। হিরণ্ময়ীর শৈশব কেটেছে জোড়াসাঁকোর ঠাকুর বাড়িতে তার মামার বাড়িতে। ডাভটন স্কুলে হিরণ্ময়ীর বিদ্যাশিক্ষা শুরু হয়। সরলা দেবী এবং লেডি অবলা বসুর কনিষ্ঠা ভগিনী শৈলবালা হিরণ্ময়ীর সহপাঠি ছিলেন। তারা দুজনেই ১৮৮২ খ্রিস্টাব্দে বেথুন স্কুল থেকে মাইনর পরীক্ষা পাশ করেন। এরপর তার আর প্রথাগত শিক্ষালাভ হয়নি। কেননা ১৮৮৩ খ্রিস্টাব্দে প্রেসিডেন্সি কলেজের উদ্ভিদবিদ্যার অধ্যাপক ফণীভূষণ মুখোপাধ্যায়ের সঙ্গে তার বিবাহ হয়। স্বামীর স্থানান্তরের জন্য নানা কর্মস্থল রাজশাহী, ইন্দোর প্রভৃতি স্থানে কাটাতে হয়। পিতার প্রভাবে হিরণ্ময়ী মহিলা থিওসফিক্যাল সোসাইটির তথা দিব্যজ্ঞানী সংঘের সভ্য হন। তিনি বারো বৎসর বয়স থেকেই ছোটদের জন্য কবিতা লেখা শুরু করেন। মাসিক শিশুপাট্য *সখা* পত্রিকায় তার প্রথম কবিতা *ভাইবোনের দোলনা* ১৮৮৩ খ্রিস্টাব্দের ডিসেম্বর সংখ্যায় প্রকাশিত হয়। পরে ভারতীর ১২৯১ (১৮৮৪ খ্রিস্টাব্দের) বঙ্গাব্দের বৈশাখ সংখ্যা ও ১২৯২ বঙ্গাব্দের (১৮৮৫ খ্রিস্টাব্দের) বালক-এর সংখ্যায় হিরণ্ময়ীর কয়েকটি প্রাথমিক রচনা মুদ্রিত হয়। 

## সাহিত্যচর্চা ও সম্পাদনা
তবে ভারতীর বহু সংখ্যায় হিরণ্ময়ীর গদ্য পদ্য'র রচনা প্রকাশিত হয়। যেমন তার রচিত 'প্রেমফোঁটা', 'কিরণের মৃত্যু' ও 'বসন্তের পাখি' যথাক্রমে ১২৯৩ বঙ্গাব্দের অগ্রহায়ণ, ফাল্গুন ও ১২৯৪ বঙ্গাব্দের আষাঢ় মাসের সংখ্যায় পাওয়া যায়। তবে পুস্তকাকারে কোন গ্রন্থ পাওয়া যায়নি।  মাতা স্বর্ণকুমারী দেবী ভারতীর সম্পাদনার ভার ত্যাগ করলে হিরণ্ময়ী কিছু সময় একলা এবং পরবর্তীতে ১৩০২ বঙ্গাব্দ হতে ১৩০৪ বঙ্গাব্দ পর্যন্ত তিন বছর তিনি কনিষ্ঠা ভগিনী সরলা দেবীর সঙ্গে ভারতীর সম্পাদনা করেন। এই সময়ে সরলা দেবী ছিলেন মহীশূরে।  হিরণ্ময়ী রবীন্দ্রনাথকে ভারতীর সম্পাদনার ভার নিতে অনুরোধ করেছিলেন। প্রথমে তিনি রাজী হন নি। কিছুদিন পর সেই দায়িত্ব রবীন্দ্রনাথ গ্রহণ করলেও, ব্যবস্থাপনা, প্রুফ সংশোধন করা, লেখা সংগ্রহ করা ইত্যাদি সব রকমের কাজ করেন হিরণ্ময়ী। তার জীবনকালে ভারতী বন্ধ হয়নি।  পারিবারিক স্নেহ ও কর্তব্যনিষ্ঠা ছিল হিরণ্ময়ীর বিশেষ গুণ। 
## সমাজসেবা
হিরণ্ময়ী পিতার প্রভাবে থিয়সফিতে আগ্রহী ছিলেন। কিন্তু মহিলা থিওসফিস্ট সভা ভেঙ্গে গেলে তার মাতা ১৮৮৬ খ্রিস্টাব্দে গড়ে তোলেন *সখিসমিতি* যার মূল উদ্দেশ্য ছিল প্রধানত অসহায় বিধবা মহিলা ও কুমারী কন্যাদের সুশিক্ষিত করা ও সহায়তা করা। শুরু থেকেই এর দায়িত্ব নিয়ে কর্ত্রী ছিলেন হিরণ্ময়ী। একসময় সমিতি আর্থিক দুরাবস্থায় বন্ধ হওয়ার উপক্রম হলে, হিরণ্ময়ী তার নিজের সঞ্চিত অর্থ দিয়ে ১৯০৬ খ্রিস্টাব্দে বিধবাদের শিল্পাশ্রম খুলে সমিতিকে পুনরুজ্জীবিত করেন। ওই বছরই কলকাতায় অনুষ্ঠিত কংগ্রেস অধিবেশনে যে শিল্প প্রদর্শনীর আয়োজন হয়, সেখানে হিরণ্ময়ী তার বক্তৃতায় মেয়েদের আলস্যে বসে না থেকে চরকায় সুতো কাটার পরামর্শ দেন।

## জীবনাবসান
হিরণ্ময়ী দেবী ১৯২৫ খ্রিস্টাব্দের ১৩ জুলাই পরলোক গমন করেন। 
হিরণ্ময়ীর মত্যুর পর *বিধবা শিল্পাশ্রম* তার নামাঙ্কিত 'হিরন্ময়ী বিধবা-শিম্পাশ্রম' নামে পরিচিত হয় এবং স্বর্ণকুমারী দেবীর অধ্যক্ষতায়  পরিচালিত হয়। আশ্রমের অধ্যক্ষ সভার নাম হয় ‘সখি-শিল্পসমিতি'।

## তথ্যসূত্র

বিষয়শ্রেণী:১৮৭০-এ জন্ম
বিষয়শ্রেণী:১৯২৫-এ মৃত্যু
বিষয়শ্রেণী:কলকাতা জেলার ব্যক্তি
বিষয়শ্রেণী:বাঙালি নারী কবি
বিষয়শ্রেণী:ঠাকুর পরিবার
বিষয়শ্রেণী:ভারতীয় ম্যাগাজিন সম্পাদক
বিষয়শ্রেণী:পশ্চিমবঙ্গের সমাজকর্মী
বিষয়শ্রেণী:ভারতীয় সমাজকর্মী
বিষয়শ্রেণী:ভারতীয় নারী কবি